།།དང་པོ་ལ་གསུམ།ཡེ་ཤེས་ཆོས་ཀྱི་སྐུ།གནས་གྱུར་གྱི་ཡོན་ཏན་བསམ་གྱིས་མི་ཁྱབ་པར་བསྟན་པ།ཆོས་ཀྱི་སྐུའི་མིང་དོན་བཤད་པའོ།།དང་པོ་ལ་གསུམ།རང་ལུགས་ལ་ཇི་སྙེད་པ་མཁྱེན་པའི་འཐད་པ།གཞན་གྱི་ལུགས་ལ་དེ་མི་འཐད་པ།ཇི་ལྟ་བ་མཁྱེན་པའི་ཀུན་མཁྱེན་འཐད་པའོ།།དང་པོ་ནི།ཆོས་ཐམས་ཅད་ངོ་བོ་ཉིད་མེད་པ་ལ་ཀུན་མཁྱེན་ཇི་ལྟར་འཐད་སྙམ་ན།བདེན་འཛིན་ལྷན་སྐྱེས་དང་གྲུབ་མཐས་བཏགས་པའི་ངོ་བོས་དབེན་པའི་ཐ་སྙད་པའི་ཤེས་པ་ལ་ཇི་ལྟར་སྣང་བ་བདེན་པས་སྟོང་བ་འདི་ཁོ་ན་རང་གི་རྒྱུ་དང་རྐྱེན་ལ་བརྟེན་ཏེ་སྐྱེས་པ་ཐམས་ཅད་ནི་ལག་མཐིལ་དུ་སྐུ་རུ་ར་བཞག་པ་ལྟར་ཐམས་ཅད་མཁྱེན་པས་མངོན་སུམ་དུ་གཟིགས་ཏེ།དྲི་མ་མཐའ་དག་ཟད་པར་བཅོམ་པས་མི་མཁྱེན་པའི་རྒྱུ་མེད་པའི་ཕྱིར་རོ།།ཇི་སྙེད་པ་མཁྱེན་པ་གཞན་ཁོ་ནར་བཞག་ནས་སངས་རྒྱས་རང་རྒྱུད་ཀྱིས་མ་བསྡུས་པར་འདོད་པ་ནི་ཕྱིན་ཅི་ལོག་ཏུ་ཤེས་པར་བྱ་སྟེ།ཚོགས་གཉིས་གོམས་པ་འབྲས་བུ་མེད་པར་འགྱུར་བ་དང།ལས་བྱས་པ་ཆུས་ཟོས་པ་དང།མ་བྱས་པ་དང་ཕྲད་པའི་ཉེས་པར་འགྱུར་བའི་ཕྱིར་རོ།།གཉིས་པ་ནི།ཕྱི་རོལ་གྱི་དོན་ཅུང་ཟད་ཀྱང་མེད་ཅིང།གཉིས་མེད་ཀྱི་ཤེས་པ་དོན་དམ་པར་གྲུབ་པའི་ལུགས་གང་ལ་དེའི་ཐམས་ཅད་མཁྱེན་པ་འབྲས་བུའི་སྐབས་འདིར་བཏགས་པ་ཙམ་དུ་ཟད་པ་ཡིན་གྱི་ཕྱིན་ཅི་མ་ལོག་པ་ཅུང་ཟད་ཙམ་ཡང་བཞག་ཏུ་མེད་པར་ཐལ།ལུགས་དེ་ལ་ཤེས་པ་རང་ལས་དོན་གཞན་ཡོངས་སུ་གཅོད་པའི་མངོན་སུམ་གྱི་ཤེས་པ་ཅུང་ཟད་ཀྱང་མེད་པ་དེའི་ཕྱིར།གཟུགས་འཛིན་དབང་ཤེས་ཀྱིས་བཟུང་བྱ་དོན་གཞན་ཡོངས་སུ་མི་གཅོད་ན།རྒྱུད་གཞན་ལ་ཡོད་པའི་ཤེས་པ་རྣམ་བཅས་དང་རྣམ་མེད་གང་གི་སྒོ་ནས་ཀྱང་གཅོད་བྱེད་ཀྱི་མངོན་སུམ་མི་རུང་བའི་ཕྱིར་དང།རང་རྒྱུད་ལ་ཡོད་པའི་ཤེས་པ་སྔ་ཕྱི་འཇལ་བར་ཡང་མི་རུང་བའི་ཕྱིར།ངོ་བོ་ཉིད་མེད་པར་སྨྲ་བའི་ལྟར་ན་ཇི་ལྟར་གྲགས་པ་བཞིན་དུ་ཡོངས་སུ་གཅོད་པའི་ཕྱིར།ཐམས་ཅད་མཁྱེན་པ་ཁས་བླངས་པ་ལ་ཅུང་ཟད་ཀྱང་འགལ་བ་མེད་པ་ཉིད་དོ།།གསུམ་པ་ནི།གང་གི་ཚེ་ཤེས་པ་དང་ཤེས་བྱ་དང་རྣལ་འབྱོར་པ་བདག་ཉིད་ཀྱང་རྗེས་སུ་མི་མཐོང་བ་གཉིས་སྣང་གི་སྤྲོས་པ་ཐམས་ཅད་ནུབ་པའི་སྒོ་ནས་དེ་བཞིན་ཉིད་ལ་མཉམ་པར་བཞག་པའི་ཐུབ་པ་སངས་རྒྱས་བཅོམ་ལྡན་འདས་དེ་ནི་དེ་བཞིན་ཉིད་ལས་སླར་མི་བཞེངས་སོ།།སྒྲིབ་པ་བག་ཆགས་དང་བཅས་པ་རྩད་ནས་བཏོན་པས་མཉམ་གཞག་གི་གཟིགས་ངོར་སྤྲོས་པའི་མཚན་མ་མི་འབྱུང་བའི་ཕྱིར་དང།བསྐལ་པ་གྲངས་མེད་གསུམ་དུ་ཏིང་ངེ་འཛིན་གོམས་པ་མཐར་ཕྱིན་པས་གནས་པ་བརྟན་པའི་ཕྱིར་རོ།།སངས་རྒྱས་ཀྱི་ཐུགས་རྒྱུད་ཀྱི་ཡེ་ཤེས་གཅིག་གིས་ཇི་ལྟ་བ་དང།ཇི་སྙེད་པ་གཉིས་ཀ་གཅིག་ཅར་མཁྱེན་པ་ཡིན་ལ།སྔ་མ་ལ་གཉིས་སྣང་ནུབ་པ་དང།ཕྱི་མ་ལ་གཉིས་སྣང་དང་བཅས་པའི་སྒོ་ནས་མཁྱེན་པ་ཡིན་པས།ཇི་ལྟ་བ་དང་ཇི་སྙེད་པ་མཁྱེན་པའི་ཡེ་ཤེས་ངོ་བོ་ཐ་དད་པ་དང།སངས་རྒྱས་རང་སྣང་ལ་ཀུན་རྫོབ་པའི་སྣང་བ་མེད་པ་སོགས་རྣམ་པ་ཐམས་ཅད་དུ་ཁས་བླང་བར་མི་བྱའོ།།གཉིས་པ་ནི།ཆོས་ཀྱི་སྐུ་གང་ལ་བཞུགས་ན་བསམ་གྱིས་མི་ཁྱབ་པའི་ཡོན་ཏན་སྟོབས་དང་མི་འཇིགས་པ་ལ་སོགས་པ་ཀུན་གྱི་གནས་སུ་གྱུར་པ་དང།གང་ལ་བཞུགས་ན་ཟླ་མེད་ཅིང་གཞན་དང་མཚུངས་པ་མེད་པ་སེམས་ཅན་ཐམས་ཅད་ཀྱི་ཕྱག་འཚལ་བའི་གནས་སུ་གྱུར་པ་དང།སེམས་ཅན་ཀུན་གྱི་སྐྱབས་མཛད་ཅིང་སྐྱོབ་ནུས་པའི་འདྲེན་པ་དམ་པར་གྱུར་པ་དང་གསུམ་གྱིས་རིམ་པ་བཞིན་དུ་འཇིག་རྟེན་དང།འཇིག་རྟེན་ལས་འདས་པའི་ཡོན་ཏན་གྱི་རྟེན་དུ་གྱུར་པ་དང།འགྲོ་བ་ཀུན་གྱིས་སྐྱབས་སུ་འོས་པ་དང།སྐྱབས་མཛད་པ་སྟེ་འབྲས་བུའི་ཡོན་ཏན་གྱི་སྒོ་ནས་བསྟོད་པ་ཡིན་ནོ།།དེ་ལྟ་བུའི་གནས་སྐབས་འགའ་དེ་སེམས་ཅན་རྣམས་ཀྱིས་བསམ་གྱིས་མི་ཁྱབ་པའོ།།གསུམ་པ་ནི།ངེས་ཚིག་རྣམ་པ་གསུམ་གྱིས་སྐྱོབ་པ་རྣམས་ཀྱི་ཆོས་ཀྱི་སྐུ་ཞེས་བརྗོད་པར་བྱ་བ་ཡིན་ཏེ།འགྲོ་བ་ཐམས་ཅད་དེ་བཞིན་གཤེགས་པའི་འདུས་བྱས་ཀྱི་སྐུའི་རང་བཞིན་བདེན་སྟོང་སྤྲོས་བྲལ་ལས་མ་འདས་པས་ཆོས་རྣམས་ཀུན་གྱི་ལུས་ཡིན་པའི་ཕྱིར་ཆོས་ཀྱི་སྐུ་ཞེས་བྱ་སྟེ།སྐུའི་དོན་ལུས་སུ་བྱས་ནས་ཡན་ལག་ཐམས་ཅད་ལ་ཁྱབ་པ་ལ་ལུས་ཞེས་བརྗོད་པ་སྟེ།དེ་པའི་ཆོས་ཉིད་བདེན་སྟོང་འགྲོ་བ་ལ་ཁྱབ་པས་སྐུའི་དོན་ལུས་ལ་བཤད་པའོ།།མངོན་ཤེས་ལ་སོགས་པ་འཇིག་རྟེན་པ་དང་འཇིག་རྟེན་ལས་འདས་པའི་ཡོན་ཏན་བསམ་ཡས་ཀུན་གྱི་རྟེན་ཡིན་པའི་ཕྱིར་སྐུ་ཞེས་བྱ་སྟེ།དེ་ནི་སྐུའི་དོན་ཚོགས་པའམ་བསགས་པ་ལ་བཤད་པ་ཡིན་ཏེ།ཡོན་ཏན་གྱི་ཆོས་མ་ལུས་པ་བསགས་པས་ན་སྐུ་ཞེས་བྱའོ།།ཡང་ན་དེ་ལ་བརྟེན་ནས་ཆོས་རྣམས་སྒྲོགས་པའི་ཕྱིར་སྐུ་ཞེས་བྱའོ།།སངས་རྒྱས་ཀྱི་ཐུགས་རྒྱུད་ཀྱི་ཟག་པ་མེད་པའི་ཡེ་ཤེས་སྡེ་ཚན་ཉེར་གཅིག་བདེན་པས་སྟོང་པའི་ཆ་དེ་མཐར་ཐུག་དཔྱོད་པའི་རིགས་ཤེས་ཀྱིས་རྙེད་པས་རིགས་པའི་རྗེས་སུ་འབྲང་བའི་ངོ་བོ་ཡིན་པའི་ཕྱིར།སྐུའི་དོན་ངོ་བོའི་དོན་དུ་བཤད་པ་སྟེ།རྒྱུ་རྐྱེན་གྱིས་མ་བཅོས་པའི་གནས་ལུགས་ཀྱི་དོན་ནོ།།གཉིས་པ་ནི།རྣམ་པར་རྟོག་པ་མེད་བཞིན་དུ་སྔོན་གྱི་སྨོན་ལམ་གྱི་ཤུགས་ཀྱིས་འཁོར་བ་ཇི་སྲིད་པར་སེམས་ཅན་གྱི་དོན་ལྷུན་གྲུབ་ཏུ་འབྱུང་ཞིང་ས་ཆེན་པོ་ལ་བཞུགས་པའི་བྱང་ཆུབ་སེམས་དཔའ་འཕགས་པ་རྣམས་ལ་དངོས་སུ་སྣང་ནས་ཐེག་པ་ཆེན་པོའི་ཆོས་ལ་རྫོགས་པར་ལོངས་སྤྱོད་པ་ངེས་པ་ལྔ་དང་ལྡན་པའི་གཟུགས་ཀྱི་སྐུ་གང་ཡིན་པ་དེ་ནི་ལོངས་སྤྱོད་རྫོགས་པའི་སྐུ་ཞེས་བྱའོ།།ཡེ་ཤེས་ཉིད་གཟུགས་ཀྱི་སྐུར་སྣང་བ་ཡིན་གྱི་ཡེ་ཤེས་ལས་ངོ་བོ་ཐ་དད་པའི་རྡུལ་ཕྲ་རབ་སོགས་ནི་ཅུང་ཟད་ཀྱང་མེད་དོ།།དེའི་བདག་པོ་ལས་མཛད་པ་བཅུ་གཉིས་ཀྱི་སྒོ་ནས་ཉན་ཐོས་ལ་སོགས་པ་རྣམས་ལ་ཆོས་ཀྱི་འཁོར་ལོ་བསྐོར་བར་མཛད་པའི་མཚན་དཔེས་སྤྲས་པའི་སྐུ་གང་ཡིན་པ་དེ་ཉིད་མཆོག་གི་སྤྲུལ་པའི་སྐུ་ཞེས་བྱའོ།།ཕྱོགས་འདིས་ཉན་ཐོས་ལ་སོགས་པའི་ལུས་ཀྱི་དབྱེ་བ་ཡང་ཤེས་པར་བྱའོ།།ཞེས་འགྲེལ་པར་གསུངས་པའི་དོན་ནི།ཐེག་པ་དམན་པའི་དགྲ་བཅོམ་པ་ཡང་ཉོན་སྒྲིབ་སྤངས་པ་དང་ཚད་མེད་བཞི་ལ་སོགས་པའི་ཡོན་ཏན་དང་ལྡན་པ་སོགས་སངས་རྒྱས་ཀྱི་སྐུ་གསུམ་དང་ཆ་ཙམ་འདྲ་བའི་ཡོན་ཏན་ཡོད་པར་ཤེས་པར་བྱ་བའི་དོན་ཏེ།སྐུ་གསུམ་གྱི་རྣམ་གཞག་རྒྱས་པར་ནི་ཐེག་པ་ཆེན་པོ་རྒྱུད་བླ་མའི་རྣམ་བཤད་དུ་བཤད་ཟིན་པ་ལས་ཤེས་པར་བྱའོ།།བཞི་པ་འདིར་བཤད་པའི་བདེན་གཉིས་རྟོགས་པ་ལ་འབད་པར་གདམས་པ་ལ་བཞི།གཟུ་བོར་གནས་པའི་བློས་དབུ་མའི་ལུགས་འདི་རིགས་སམ་མི་རིགས་སྙམ་དུ་དཔྱད་རིགས་པར་བསྐུལ་བ་དང།སྟོང་པ་ཉིད་ཀྱི་དོན་ལ་སྡང་བར་མི་རིགས་པ་དང།མི་མོས་པ་སྤངས་ཏེ་བསག་སྦྱང་བྱས་པས་རིམ་གྱིས་དེ་ཁོ་ན་ཉིད་རྟོགས་པར་འགྱུར་བ་དང།སྟོང་བ་ཉིད་ལ་སྡང་བའི་ཉེས་དམིགས་སོ།།དང་པོ་ནི།སྔར་གོང་དུ་བཤད་པའི་ཚུལ་དེ་ལྟར་བདེན་པ་གཉིས་རྣམ་པར་ཕྱེ་བ་འདིར་དངོས་པོར་སྨྲ་བ་རྣམས་ཀྱིས་ཀྱང་ལེགས་པར་དཔྱད་པར་གྱིས་ཞེས་བསྐུལ་བའོ།།ཚུལ་ཇི་ལྟར་ཞེ་ན།ཆོས་ཐམས་ཅད་རྫུན་པར་གཏན་ལ་ཕབ་པ་འདི་ལ་ཅི་ཉེས་པ་ཡོད་དམ་འོན་ཏེ་མེད་སྙམ་དུའོ།།དེ་ལྟར་རྟོག་པའི་ཚེ་ཡང་འདི་ཁོ་ན་བདེན་གྱི་གཞན་ནི་མ་ཡིན་ནོ་སྙམ་པ་རང་གི་ལུགས་ལ་ཆགས་པ་དང་གཞན་གྱི་ཕྱོགས་ལ་སྡང་བའི་ཕྱོགས་སུ་འཛིན་པ་ཡིས་དཀྲུགས་པའི་ཡིད་ལེགས་པར་བོར་ལ་དཔྱད་པར་རིགས་སོ།།གཉིས་པ་ལ་དྲུག།རྟེན་དལ་འབྱོར་རྙེད་དཀའ་བ་དང།གནས་ལུགས་རྟོགས་པའི་ཤེས་རབ་བསྐྱེད་དཀའ་བ་དང།འཁོར་བའི་སྡུག་བསྔལ་བཟོད་དཀའ་ཞིང་ཐར་པ་ཐོབ་དཀའ་བ་དང།དལ་འབྱོར་ཡུན་རིང་དུ་མི་གནས་པ་དང།གནས་ལུགས་སྟོན་པའི་བཤེས་གཉེན་དང་ཕྲད་དཀའ་བ་དང།དེས་ན་སྟོང་པ་ཉིད་ལ་སྡང་བ་མི་རིགས་པའོ།།དང་པོ་ནི།ཚེ་འདིར་གནས་ལུགས་ཀྱི་དོན་མ་རྟོགས་ཀྱང་ཚེ་རབས་གཞན་དུ་འབད་པར་བྱའོ་སྙམ་ན།ཚེ་འདི་ཉིད་ལ་འབད་པར་རིགས་ཏེ།དལ་འབྱོར་ཙམ་དང།ཁྱད་པར་དུ་བདེན་པ་གཉིས་ཕྱིན་ཅི་མ་ལོག་པར་རྟོགས་པའི་མི་ཡང་ཤིན་ཏུ་ཐོབ་པར་དཀའ་བའི་ཕྱིར་རོ།།གཉིས་པ་ནི།ཁོ་བོ་ཅག་གིས་ཁོང་དུ་ཆུད་པ་འདི་ཉིད་ཕྱིན་ཅི་མ་ལོག་པ་ཡིན་ནོ་སྙམ་ན་མ་ཡིན་ཏེ།དངོས་པོར་སྨྲ་བ་ཁྱེད་སར་ཆུད་པ་རྣམས་ལྟ་ཅི་སྨོས།མོས་པར་སྤྱོད་པའི་ས་ལ་གནས་པའི་དབུ་མ་པ་རྣམས་ལས་ཀྱང་དེ་ཁོ་ན་ཉིད་ཀྱི་དོན་ལ་སྦྱངས་པ་ཆུང་ཞིང་བློ་གྲོས་ཉམ་ཡང་རབ་ཏུ་ཆུང་བའི་ཕྱིར་རོ།།ཡང་ན་བློ་སྦྱང་བ་ཉམ་ཆུང་ཞེས་བཤད་དོ།།གསུམ་པ་ནི།དེས་ན་ངེས་པར་སྟོང་པ་ཉིད་ཀྱི་དོན་ཁོང་དུ་ཆུད་པ་ལ་འབད་པར་རིགས་ཏེ།འཁོར་བའི་འབྲོག་དགོན་པ་བགྲོད་པར་དཀའ་ཞིང་འཁོར་བའི་སྡུག་བསྔལ་བཟོད་པར་དཀའ་བའི་ཕྱིར་རོ།།བཞི་པ་ནི།ཕྱིས་རིམ་གྱིས་མ་ཤི་ཚུན་ཆད་ལ་ཁོང་དུ་ཆུད་པར་བྱའོ་སྙམ་ན།དེ་རིང་ཉིད་ནས་འབད་པར་རིགས་ཏེ།དལ་འབྱོར་ཐོབ་པའི་སྲོག་ཀྱང་མི་བརྟན་ཞིང་ཤིན་ཏུ་གཡོ་བ་ཡིན་པས་མྱུར་དུ་འཇིག་པའི་ཕྱིར་རོ།།ལྔ་པ་ནི།ཕྱིས་ཀྱང་དགེ་བའི་བཤེས་གཉེན་བཙལ་ནས་བློ་སྦྱང་བར་བྱའོ་ཞེ་ན།ལམ་རྫོགས་པར་སྟོན་པའི་བཤེས་གཉེན་བཟང་པོའང་རྙེད་པར་དཀའ་ན་སྟེ་དེ་ལ་ཚོགས་དུ་མ་བསགས་དགོས་པའི་ཕྱིར།དྲུག་པ་ནི།གནས་ལུགས་རྟོགས་པའི་ཕྱི་ནང་གི་རྐྱེན་ཚོགས་པ་ཤིན་ཏུ་དཀོན་པ་དེས་ན་སྟོང་པ་ཉིད་ལ་རབ་ཏུ་སྡང་བ་གང་དུ་དགོས་ཏེ།སྡང་བ་དོར་བར་རིགས་སོ།།གསུམ་པ་ནི།སྟོང་པ་ཉིད་ལ་རེ་ཞིག་མོས་པ་མེད་དུ་ཟིན་ན་ཡང་སྡང་བ་སྤངས་ཏེ།སྟོང་པ་ཉིད་ལ་མོས་པ་དེ་ནི་འགའ་ལ་ཚོགས་གསོག་པ་དང་སྒྲིབ་པ་སྦྱོང་བའི་བསོད་ནམས་ཀྱིས་གོམས་པར་བྱས་པ་ལ་རིམ་གྱིས་ནི་གནས་ལུགས་ཀྱི་དོན་ལ་མོས་པ་འདི་ནི་རེ་ཤིག་གཅིག་ན་སྐྱེ་བར་འགྱུར་བས་ཚོགས་གསོག་པ་ལ་འབད་པར་རིགས་པའོ།།བཞི་པ་ནི།སྟོང་པ་ཉིད་ཀྱི་དོན་ལ་མི་མོས་པ་ཙམ་དུ་མ་ཟད་སྡང་བས་རྒྱུད་ཚིག་པ་ཁྱོད་ལ་ནི་ཐར་བ་ལྟ་ཅི་སྨོས་དལ་བ་འབྱོར་བའང་རིང་བར་གསལ་ཏེ།མདོ་སྡེ་དང་མགོན་པོ་ཀླུ་སྒྲུབ་སོགས་ཀྱིས་གསུངས་པ་ལྟར་སྟོང་པ་ཉིད་ལ་སྡང་བས་ངན་འགྲོར་འགྲོ་བར་གསུངས་པའི་ཕྱིར་རོ།།དེས་ན་བདག་ཉིད་ལེགས་སུ་འདོད་པ་རྣམས་ཀྱིས་སྟོང་པ་ཉིད་གཏན་ལ་འབེབས་པའི་རིགས་པའི་ཚོགས་དྲི་མ་མེད་པ་ལ་བརྟེན་ནས།དངོས་པོར་སྨྲ་བའི་རི་དྭགས་ཀྱི་ཚོགས་སྐྲག་པར་བྱེད་པ།སྟོང་པ་ཉིད་ཀྱི་སེང་གེའི་ང་རོ་སྒྲོགས་མི་ནུས་ཤིང།ཕ་རོལ་པོས་བཀོད་པའི་སྐྱོན་སྤོང་མི་ནུས་པའི་གནོད་ལེགས་པར་ཁུར་བ་ཡིན་བཞིན་དུ་གནས་ལུགས་ཀྱི་དོན་ཡིན་པ་སྐད་ཟེར་ཞིང།ཚུ་རོལ་མཛེས་པ་པ་ལས་ཀྱང་ཆེས་སྨད་པའི་ཡོད་པ་ཡང་མ་ཡིན་མེད་པ་ཡང་མ་ཡིན་ཞེས་པའི་མུན་སྤྲུལ་གྱི་ཚིག་སྨྲ་བ་ལ་འབད་པར་མི་བྱའོ།།གསུམ་པ་བཤད་པའི་དགེ་བ་བསྔོ་བ་ནི།ཀུན་རྫོབ་དང་དོན་དམ་པའི་བདེན་པ་གཉིས་ནི་ཕྱིན་ཅི་མ་ལོག་པར་རྣམ་པར་ཕྱེ་བས་བྱུང་བའི་དགེ་བ་ནི་བསྔོ་བྱའི་དངོས་པོའོ།།དེ་ལྟ་བུའི་དགེ་བ་སློབ་དཔོན་ཡེ་ཤེས་སྙིང་པོ་བདག་གིས་ཐོབ་པ་གང་ཡིན་པ་དེས་ནི་ཆེད་དུ་བྱ་བ་འགྲོ་བ་མ་ལུས་པ་ལ་ཡེ་ཤེས་རྣམས་ཀྱི་སྙིང་པོ་མཐར་ཐུག་པ་ཡིན་པས་ཡེ་ཤེས་སྙིང་པོ་སངས་རྒྱས་བཅོམ་ལྡན་འདས་ཀྱི་གོ་འཕང་བསྐྱེད་པར་ཤོག་ཅིག་གོ།བཞི་པ་མཇུག་གི་དོན་ལ་གཉིས།མཛད་པ་པོ་གང་གིས་མཛད་པ་དང།གང་གིས་བསྒྱུར་བའི་ཚུལ་ལོ།།དང་པོ་ནི།བདེན་པ་གཉིས་རྣམ་པར་གཏན་ལ་ཕབ་པ།ཡང་དག་པ་མཐོང་བར་བརྩོན་པ་སློབ་དཔོན་ཡེ་ཤེས་སྙིང་པོས་མཛད་པ་དེའི་རྣམ་བཤད་སྙིང་པོ་གསལ་བྱེད་ཅེས་བྱ་བ་རྫོགས་སོ།།གཉིས་པ་ནི།རྒྱ་གར་གྱི་མཁན་པོ་པྲཛྙཱ་ཝརྨ་ཤེས་རབ་གོ་ཆ་དང།ཛྙཱ་ན་གར་བྷ་ཡེ་ཤེས་སྙིང་པོ་དང།ཞུ་ཆེན་གྱི་ལོ་ཙྪ་བ་བནྡེ་ཡེ་ཤེས་སྡེ་ལ་སོགས་པས་རྒྱ་གར་གྱི་སྐད་ལས་བོད་ཀྱི་སྐད་དུ་བསྒྱུར་ཅིང་ཞུས་ཏེ་འཆད་ཉན་གྱིས་གཏན་ལ་ཕབ་པའོ།།རྟོགས་ལྡན་འཇུག་བྱ་དབུ་མའི་ལམ་མོ་ཞེས།།ཀུན་ལ་གྲགས་མོད་ཚུལ་འདིར་ཞུགས་པ་ཡང།།རྣམ་གཞག་ཆགས་པ་ཤིན་ཏུ་ཉུང་མཐོང་ནས།།དམ་པའི་གསུང་ལས་གོ་སླའི་ངག་གིས་བཤད།།རྣམ་དཔྱོད་བརྩོན་པའི་སྲུབ་ཤིང་སྲུབ་ཐག་གིས།།ཀླུ་སྒྲུབ་རིགས་པའི་རྒྱ་མཚོ་བསྲུབས་པ་ལས།།བདེན་གཉིས་ཟབ་དོན་བཅུད་ཀྱི་སྙིང་པོ་རྙེད།།འགྲོ་ཀུན་དབུལ་བ་སེལ་བའི་ཆེད་དུ་འོ།།གང་གི་བློ་གྲོས་ཤུགས་ཀྱིས་ནི།།ལྟ་ངན་ཚང་ཚིང་ཀུན་སྲེག་ཅིང།།རྒྱལ་སྲས་ལམ་བཟང་གསལ་མཛད་པ།།ཡབ་སྲས་གཉིས་ལ་ཕྱག་འཚལ་ལོ།།སྦྱངས་པའི་སྟོབས་དམན་བློ་གྲོས་ཉམ་ཆུང་ཞིང།།ཤིང་རྟ་ཆེན་པོའི་དགོངས་པ་དཔག་པར་དཀའ།།གལ་ཏེ་འདི་ལ་ནོངས་པའི་ཚོགས་མཆིས་ན།།ཆོས་ཀྱི་སྤྱན་ལྡན་རྣམས་ཀྱིས་བཟོད་པའི་རིགས།།འདིར་འབད་དགེ་བ་བདག་གིས་གང་ཐོབ་པ།།འདིས་ནི་འགྲོ་ཀུན་སྲིད་མཚོ་ལས་བརྒལ་ཞིང།།ཡང་དག་དོན་གྱི་སྣང་བ་རབ་རྒྱས་ནས།།འཆི་མེད་བདུད་རྩིའི་གོ་འཕང་ཐོབ་པར་ཤོག།བདག་ཀྱང་དེས་ནས་ཚེ་རབས་ཐམས་ཅད་དུ།།ཐེག་པ་ཆེན་པོའི་བཤེས་གཉེན་མཉེས་བྱས་ཤིང།།གནས་ལུགས་ལྟ་བའི་མིག་དང་ལྡན་པ་ཡིས།།རྒྱལ་བ་རྣམས་ཀྱི་དམ་ཆོས་འཛིན་གྱུར་ཅིག།སློབ་དཔོན་ཡེ་ཤེས་སྙིང་པོས་མཛད་པའི་བདེན་གཉིས་ཀྱི་རྣམ་བཤད་སྙིང་པོ་གསལ་བྱེད་ཅེས་བྱ་བ་འདི་ཉིད་མདོ་སྔགས་ཀྱིས་བསྡུས་པའི་གཞུང་དུ་མ་ལ་འདྲེས་པར་བྱས་པ།ཡོངས་སུ་རྫོགས་པའི་སྡོམ་བརྩོན་སྡེ་སྣོད་འཛིན་པ་ཐུ་བཙུན་བསོད་ནམས་རྣམ་རྒྱལ་ལ་སོགས་པ་སྡེ་སྣོད་འཛིན་པ་དུ་མས་བསྐུལ་ཞིང་རང་ཉིད་ཀྱང་གོམས་པ་ལྷུར་ལེན་བསྐྱེད་པའི་ཕྱིར་དུ།རྒྱལ་བའི་རིང་ལུགས་པ་ཆེན་པོ་རྗེ་བཙུན་དམ་པ་ཀུ་མ་ར་མ་ཏིའི་ཞལ་སྔ་ནས་དང།སྙིགས་དུས་ཀྱི་ཐམས་ཅད་མཁྱེན་པ་ཆེན་པོ་བློ་བཟང་གྲགས་པའི་དཔལ་བཟང་པོའི་ཞལ་སྔ་ནས་གཉིས་ཀ་ལ་ལན་དུ་མར་ཐོས་པ་རིགས་པ་སྨྲ་བ་དགེ་སློང་དར་མ་རིན་ཆེན་གྱིས་འབྲོག་རི་བོ་ཆེ་དགེ་ལྡན་རྣམ་པར་རྒྱལ་བའི་གླིང་དུ་སྦྱར་བའོ།།ཡི་གེ་པ་ནི་སྡོམ་བརྩོན་རིན་ཆེན་ཆོས་རྒྱལ་ལོ།།འདིས་ཀྱང་ཐུབ་པའི་བསྟན་པ་སྒོ་ཐམས་ཅད་ནས་ཕྱོགས་ཐམས་ཅད་དུ་དར་ཞིང་རྒྱས་ལ་ཡུན་རིང་དུ་གནས་པར་གྱུར་ཅིག།།།༈ཛྙཱ་ན་གརྦྷའི་ལེགས་བཤད་མི་ཟད་གཏེར།།མཁྱེན་རབ་ལང་ཚོ་དར་བས་མ་ལུས་འགྲོར།།སྟོན་མཛད་རིན་ཆེན་བདུན་ལྡན་སྐྱེ་རྒུའི་གཉེན།།རྒྱལ་ཚབ་དམ་པའི་ཞབས་ལ་གུས་པས་འདུད།།དེ་ཡི་ལེགས་བཤད་སྙིང་པོ་གསལ་བྱེད་འདི།།པར་རྐོ་འབྲི་དང་མཐུན་རྐྱེན་སྦྱར་བ་སོགས།།འབྲེལ་ཐོགས་ཀུན་ཀྱང་དམ་པས་རྗེས་བཟུང་སྟེ།།ས་ལམ་མྱུར་དུ་བགྲོད་སྐུ་གསུམ་ཐོབ་པར་ཤོག།འདི་ཡི་དགེ་ཚོགས་ཁ་བ་དུང་ལྟ་བུས།།བློ་བཟང་རྒྱལ་བསྟན་རང་ལུགས་གདུགས་དཀར་པོ།།ལྷུན་པོའི་སྤོ་ལྟར་མཐོ་བའི་གྲིབ་བསིལ་གྱིས།།འགྲོ་རྣམས་སྲིད་མཐའི་བར་དུ་སྐྱོངས་གྱུར་ཅིག།བདེན་གཉིས་ཀྱི་དར་ཊཱིཀ་འདི་སྔོན་གསུངས་འབུམ་ཁྲོད་དུ་མི་བཞུགས་ཤིང་དཔེ་རྒྱུན་ཤིན་ཏུ་དཀོན་པས་མ་དཔེ་གཉིས་ཙམ་རྙེད་པ་ཕན་ཚུན་བསྡུར་ནས་པར་དུ་བསྐྲུན་པ་ཡིན་ནོ།།སརྦ་མངྒལཾ།།པར་འདི་རྔ་ཡུལ་དགེ་ལྡན་ལེགས་བཤད་གླིང་དུ་བསྒྲུབས།